- Rome
- <
- 4
- >

4
Nina taluutuni te maemanea Abraham
1 ?Ke vagha ka bosa ke, Abraham te tamana na kema ni Jew, mana hava na pukuna ge maemane tana matana God? 2 ?Ivei tea, na pukuna Abraham te lutu uto, God te holopangotia? Me ke ghaghua iga ke, geva ke loghoa ghua na hava ke nia talunagho. Hauvaa ma ta nina vaevane God, Abraham te mua loghoa siki totobo ke talunaghoa nia. 3 Te vagha na Gegere Tabu te bosaa,
Abraham te taluutunia God,
ma God te dete maemanea. Vuivuni 15:6
4 Mana vure lutu tara lavia na hava tara pelura nia, mana mua heveilee vanira, mete taonia didira na lutu laga. 5 Hauva God te dete maemaneghita ighita rana hahi, na pukuna ta taluutunia, na mua pukuna dida na lutu. 6 Na vunaghi haba David te bosa tatea, me tutugua, te nia togotogo na tinoni hahi tara talu maemanea, ge ghaghua,
7 “God te vautora rahei
te talukehai vanira na paludira,
me vahera na toghipalu.
8 Ma Lord God te vautora,
te mua idumi olighi didira na hahi.” Buka Linge 32:1-2
9 ?Na vauto eni taeni, te vanira vamua na vure Jew, pa e vanira ghua na vure tara mua Jew? ?Mi vei tea Abraham? Te vagha tai bosa tua, God dete maemanea Abraham na pukuna te taluutunia.Vuivuni 15:6 10 ?Me te ghua ngiha God te bosaa Abraham te maemane tana matana? ?Murina tara pahevaughilala tua ge God dete maemanea, pa naghona tara mua pahevaughilala mua? Me vagha eni na bosa tughu, God te diki holopangotia tua gaia, murina vaho ge ra pahevaughilala. 11 Mana nilabu ni pahevaughilala eni te vaughilala gaia Abraham te taluutunia God, me lavipangotia, me vaa talu maemanea. I naghona tara mua pahevaughilala mua, Abraham te tamadira rana taluutuni, rahei tara taluutunia mara mua pahevaughilala. God te talu maemanera nia didira taluutuni.Vuivuni 17:10 12 Ma Abraham te tamadira ghua agaira tara pahevaughilalara, ke vagha kara taluutunia te vagha Abraham, naghona ge ra pahevaughilala.
Nina baubahu God vanira tara taluutunia
13 Idania, God te nia baubahu ge ke vahea Abraham mana lei vaivarina na maramana udolu. Na mua pukuna Abraham te taonia na vetena, mana pukuna Abraham te taluutunia ma God te dete maemanea.Vuivuni 17:4-6; 22:17-18; Galatia 3:29 14 Ke vagha ke utuni nina baubahu God te vanira vamua rahei tara taonia na vetena ke, ko ghaghua mi geva ke kokoba nimua na taluutuni mana baubahu ke taho,Galatia 3:18 15 na pukuna na vetena te lavia mai na vahaghitaili vania ahei te tabotabo ni taoniana. Ma sakai na halautu vamua ge ko mua hughua na vetena ke, ko bei loghoa tua na vetena.
16 Mana pukuna te vagha eni, na taluutuni te puku ni mava. God te vaheghita mai tua nina baubahu, te vagha nina heveilee. Ke vagha ka taonighi na lei nilabu ni Jew pe taho, ge ka lavipangotighi mughua tua nina baubahu God, ge ka taluutuni te vagha Abraham. Abraham na tamadira gaira soko tara taluutuni.Galatia 3:7 17 Eni na ghanaghana lokana na Gegere Tabu, tana bona God te bosa vania, “Inau tu viligho ge ko tamadira e subo ni kema.”Vuivuni 17:5 Eni te kale na pukuna Abraham te taluutunia God, te lavihaghea mai na vola te mua ghaha mai dania, me volaolira tara mate. 18 Tana bona God te baubahu vania Abraham, me talua ge ke tamadira e subo ni kema, ma Abraham te taluutunia. Ma God te bosa ghua, “Na lei vaivarimu kara subo vaghara na lei veitughu,”Vuivuni 15:5 sakai manaa na baubahu eni te mua malumu ge ke taluutunia. 19 Nina taluutuni Abraham te mua kubolu, sakai manaa te ghilala te tonikama tua, te dutu sakai hangalatu na niuluna. Ma Sarah na tauna te mua dalegha ghua.Vuivuni 17:17 20 Ma Abraham te laga so na taluutuniani na lei nina baubahu God, te vagha nina taluutuni te patupatua, ge holohaba nia God. 21 Ma gaia te puku ni taluutuniana God, ge God ke tangomana na goniana na hava te nia baubahu. 22 Mana pukuna Abraham te taluutunia, God te detea gaia te maemane. Vuivuni 15:6; Rome 4:3
23 Na utuni tara gerea eni, te mua hangaa vamua Abraham, 24 ma vanighita ighita udolu. Te bosa togholuvughita God ke deteghita ta maemane, ke vagha ka taluutunia God gaia te volaolia Jesus dida na Lord tana mate. 25 Ma gaia God te lubatia Jesus ge ke mate, na pukuna na lei paluda. Ma God te tughuru vaghini olia sania na mate, ge ke dete maemaneghita tana matana God.Isaiah 53:4-5

- Rome
- <
- 4
- >

4:3 Vuivuni 15:6

4:8 Buka Linge 32:1-2

4:9 Vuivuni 15:6

4:11 Vuivuni 17:10

4:13 Vuivuni 17:4-6; 22:17-18; Galatia 3:29

4:14 Galatia 3:18

4:16 Galatia 3:7

4:17 Vuivuni 17:5

4:18 Vuivuni 15:5

4:19 Vuivuni 17:17

4:22 Vuivuni 15:6; Rome 4:3

4:25 Isaiah 53:4-5

© 2015 Wycliffe Bible Translators, Inc.